หุ้นปิดเช้าบวก 6.11 จุด
หุ้นช่วงเช้าปิดที่ระดับ 929.17 จุด เพิ่มขึ้น 6.11 จุด(+0.66%)มูลค่าการซื้อขาย 15,217.45 ล้านบาท ยัน ไม่ออกมาตรการสกัดเงินทุนไหลเข้าช่วยหนุน
21 ก.ย. 2553

หุ้นช่วงเช้าปิดที่ระดับ 929.17 จุด เพิ่มขึ้น 6.11 จุด(+0.66%)มูลค่าการซื้อขาย 15,217.45 ล้านบาท ยัน ไม่ออกมาตรการสกัดเงินทุนไหลเข้าช่วยหนุน
นักวิเคราะห์ฯเผยตลาดหุ้นไทยเช้านี้ปรับตัวเพิ่มขึ้นในแดนบวกแต่เบาบาง ไร้ปัจจัยหนุนให้ปรับขึ้นแรง แม้ได้แรงช่วยจากที่ผู้ว่าการ ธปท.ประกาศว่าจะไม่มีมาตรการคุมเงินไหลเข้า แต่ก็มีคำพูดที่ยังอึมครึมกดดันตลาดอยู่ คาดบ่ายตลาดฯคงแกว่งไซด์เวย์ พร้อมให้แนวรับ 920 จุด และแนวต้านที่ 930 จุด แนะระยะสั้นชะลอลงทุน หรือเลือกเป็นรายตัว
ตลาดหลักทรัพย์ ปิดตลาดช่วงเช้าวันนี้ที่ระดับ 929.17 จุด เพิ่มขึ้น 6.11 จุด( +0.66%)มูลค่าการซื้อขาย 15,217.45 ล้านบาท   
การซื้อขายหุ้นช่วงเช้าวันนี้ ดัชนีหุ้นไทยแกว่งตัวในแดนบวกตลอดช่วงเช้า โดยแตะจุดสูงสุดของช่วงเช้าที่ 930.78 จุด และแตะจุดต่ำสุดของช่วงเช้าที่ระดับ 925.76 จุด
นายพงศ์ภัทร สิริพิพัฒน์ ผู้ช่วยผู้จัดการฝ่ายวิเคราะห์หลักทรัพย์ บล.เคจีไอ กล่าวว่า ตลาดหุ้นไทยปิดช่วงเช้าแกว่งตัวในแดนบวก แม้บางช่วงจะมีการชะลอตัวลงบ้าง แต่สามารถยืนในแดนบวกได้ โดยได้แรงหนุนจากผู้ว่าการธปท.ออกมาระบุว่าจะไม่มีมาตรการควบคุมเงินไหลเข้า ซึ่งถือเป็นปัจจัยหลักที่ทำให้ตลาดสามารถยืนในแดนบวกได้
แต่อย่างไรก็ตาม ประเด็นดังกล่าวก็ยังทำให้นักลงทุนยังไม่กล้าลงทุนเท่าที่ควร เพราะขณะเดียวกันผู้ว่าการ ธปท.ก็บอกว่าพร้อมจะออกมาตรการเพิ่มเติมถ้ามีความจำเป็น จึงทำให้มีแรงซื้อไม่มาก ขณะที่ประเด็น 3G ยังไม่ชัดเจน ต้องรอติดตามผลในวันที่ 23 ก.ย.นี้จึงทำให้ตลาดหุ้นนิ่งๆ นอกจากนี้ยังขึ้นอยู่กับผลประชุมธนาคารกลางสหรัฐ(เฟด)ในคืนนี้ โดยหากเฟดตกลงซื้อพันธบัตรเพิ่มเพื่อกระตุ้นเศรษฐกิจ ก็จะส่งผลดีต่อตลาดเงินและตลาดทุนโลก
"ตอนนี้ไม่มีประเด็นบวกที่จะเข้ามาสนับสนุนให้ตลาดปรับตัวขึ้นอย่างชัดเจน ขึ้นๆ ลง ๆ อย่างนี้ไปเรื่อยๆ พอมีข่าวดีก็ปรับขึ้นที ตลาดคงจะไซด์เวย์ซักพักเพราะค่าเงินแข็งค่าขึ้นมามากระดับหนึ่งแล้ว แต่เชื่อว่าเป็นไปไม่ได้ที่ ธปท.จะไม่ทำอะไร คงจะมีอะไร หรือว่ารอผู้ว่าคนใหม่เข้ามาก่อน"นายพงศ์ภัทร กล่าว
ส่วนการลงทุนของต่างชาติก็ยังช่วยตลาดหุ้นไทย แต่คงไม่ได้เป็นปริมาณมากเหมือนในช่วงที่ผ่านมา เพราะประเด็นสนับสนุนคงไม่ใช่ค่าเงินบาทที่แข็งค่าแล้ว เพราะธปท.ออกมาพูดว่าพร้อมปกป้องค่าเงิน แต่ขึ้นกับว่าเป็นเวลาไหนเท่านั้น ดังนั้นในช่วงสั้นจึงแนะนำให้ชะลอการลงทุน เมื่อปรับลดลงก็ให้ซื้อ แต่หากปรับขึ้นก็ให้ขายออกไปก่อนภายใต้ปัจจัยเสี่ยงที่กดดันอยู่ 
แนวโน้มการลงทุนในช่วงบ่ายนี้คงจะไซด์เวย์ด้านข้างและเคลื่อนไหวเบาบาง ให้แนวรับ 920 จุดและแนวต้าน 930 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่                   
BANPU มูลค่าการซื้อขาย 2,250.65 ล้านบาท ปิดที่ 666.00 บาท เพิ่มขึ้น 18.00 บาท 
CPF   มูลค่าการซื้อขาย   948.01 ล้านบาท ปิดที่  25.50 บาท เพิ่มขึ้น  0.50 บาท
SCC   มูลค่าการซื้อขาย   890.27 ล้านบาท ปิดที่ 320.00 บาท เพิ่มขึ้น  7.00 บาท   
PTT   มูลค่าการซื้อขาย   779.84 ล้านบาท ปิดที่ 283.00 บาท ลดลง   1.00 บาท  
TMB   มูลค่าการซื้อขาย   728.28 ล้านบาท ปิดที่   2.58 บาท ลดลง   0.04 บาท